2001/152/EY: EU–Meksiko-yhteisneuvoston päätös N:o 1/2001, tehty 27 päivänä helmikuuta 2001, EU–Meksiko-yhteisneuvoston ja EU–Meksiko-sekakomitean työjärjestyksen vahvistamisesta



Virallinen lehti nro L 070 , 12/03/2001 s. 0001 - 0006



EU-Meksiko-yhteisneuvoston päätös N:o 1/2001, tehty 27 päivänä helmikuuta 2001, EU-Meksiko-yhteisneuvoston ja EU-Meksiko-sekakomitean työjärjestyksen vahvistamisesta (2001/152/EY) YHTEISNEUVOSTO, joka ottaa huomioon Brysselissä 8 päivänä joulukuuta 1997 allekirjoitetun Euroopan yhteisön ja sen jäsenvaltioiden sekä Meksikon yhdysvaltojen taloudellista kumppanuutta, poliittista yhteensovittamista sekä yhteistyötä koskevan sopimuksen, jäljempänä "sopimus", ja erityisesti sen 46 artiklan 3 kohdan ja 48 artiklan 1 kohdan, sekä katsoo seuraavaa: (1) Sopimus tuli voimaan 1 päivänä lokakuuta 2000. (2) Yhteisneuvoston on vahvistettava työjärjestyksensä sekä määritettävä sekakomitean tehtävät ja toimintatavat, ON PÄÄTTÄNYT SEURAAVAA: 1 artikla Vahvistetaan liitteenä oleva yhteisneuvoston työjärjestys. 2 artikla Tämä päätös tulee voimaan 27 päivänä helmikuuta 2001. Tehty Brysselissä 27 päivänä helmikuuta 2001. Yhteisneuvoston puolesta J. Castañeda Puheenjohtaja LIITE EU-MEKSIKO-YHTEISNEUVOSTON TYÖJÄRJESTYS 1 artikla Puheenjohtajuus Yhteistyöneuvoston puheenjohtajana on vuorotellen 12 kuukauden ajan Euroopan unionin neuvoston edustaja ja Meksikon hallituksen edustaja. Ensimmäinen puheenjohtajuuskausi alkaa kuitenkin päivänä, jona yhteisneuvoston ensimmäinen kokous pidetään, ja se päättyy saman vuoden joulukuun 31 päivänä. 2 artikla Kokoukset 1. Yhteisneuvosto kokoontuu ministeritasolla säännöllisin väliajoin ja osapuolten yhteisellä suostumuksella tarpeen vaatiessa. 2. Kukin yhteisneuvoston kokous pidetään osapuolten sopimassa paikassa. 3. Yhteisneuvoston sihteerit kutsuvat yhdessä koolle yhteisneuvoston kokoukset. 3 artikla Edustaminen 1. Yhteisneuvoston jäsenet voivat lähettää puolestaan edustajan. 2. Jäsenen, joka haluaa lähettää puolestaan edustajan, on ilmoitettava puheenjohtajalle edustajansa nimi ennen sitä kokousta, jossa tämä häntä edustaa. Yhteisneuvoston jäsenen edustajalla on kaikki jäsenen oikeudet. 4 artikla Valtuuskunnat Yhteisneuvoston jäsenten mukana voi olla virkamiehiä. Ennen kutakin kokousta puheenjohtajalle on ilmoitettava kummankin osapuolen valtuuskunnan aiottu kokoonpano ja sen johtaja. 5 artikla Sihteeristö Euroopan unionin neuvoston pääsihteeristön virkamies ja Meksikon hallituksen virkamies toimivat yhdessä yhteisneuvoston sihteereinä. 6 artikla Asiakirjat Kun asioiden käsittely yhteisneuvostossa perustuu niitä koskeviin asiakirjoihin, sihteerit numeroivat kyseiset asiakirjat ja jakavat ne yhteisneuvoston asiakirjoina. 7 artikla Kirjeenvaihto 1. Yhteisneuvostolle tai sen puheenjohtajalle osoitettu kirjeenvaihto toimitetaan molemmille yhteisneuvoston sihteereille. 2. Sihteerit huolehtivat siitä, että kirjeenvaihto toimitetaan yhteisneuvoston puheenjohtajalle ja tarvittaessa jaetaan 6 artiklassa tarkoitettuina asiakirjoina yhteisneuvoston muille jäsenille. Jaettu kirjeenvaihto lähetetään Euroopan komission pääsihteeristöön, Euroopan unionin jäsenvaltioiden pysyviin edustustoihin ja Meksikon edustustoon Euroopan unionissa. 3. Asianomainen sihteeri lähettää yhteisneuvoston puheenjohtajan kirjeenvaihdon sen vastaanottajille ja tarvittaessa jakaa sen 6 artiklassa tarkoitettuina asiakirjoina muille yhteisneuvoston jäsenille 2 kohdassa mainittuihin osoitteisiin. 8 artikla Kokousten asialista 1. Yhteisneuvoston sihteerit laativat osapuolten ehdotusten perusteella kutakin kokousta varten alustavan asialistan. Asianomainen sihteeri lähettää sen 7 artiklassa tarkoitetuille vastaanottajille viimeistään 15 päivää ennen kokouksen alkua. Alustavalla asialistalla ovat asiakohdat, joiden asialistalle ottamista koskevan pyynnön jompikumpi sihteereistä on saanut viimeistään 21 päivää ennen kokouksen alkua, kuitenkin niin, ettei asiakohtia oteta alustavalle asialistalle, ellei niitä koskevia asiakirjoja ole toimitettu sihteereille viimeistään alustavan asialistan lähettämispäivänä. Yhteisneuvosto hyväksyy asialistan kunkin kokouksen alussa. Muu kuin alustavalla asialistalla oleva asiakohta voidaan ottaa asialistalle osapuolten suostumuksella. 2. Osapuolten suostumuksella voidaan 1 kohdassa asetettuja määräaikoja lyhentää erityistapauksissa esille tulevien vaatimusten huomioon ottamiseksi. 9 artikla Pöytäkirja 1. Sihteerit laativat yhdessä mahdollisimman nopeasti kunkin kokouksen pöytäkirjan. 2. Pöytäkirjassa on yleensä mainittava kustakin asialistalla olevasta asiakohdasta: a) yhteisneuvostolle toimitetut asiakirjat; b) kannat, joiden merkitsemistä pöytäkirjaan joku yhteisneuvoston jäsen on pyytänyt; c) eri asiakohtien osalta tehdyt päätökset, annetut suositukset, sovitut kannat ja tehdyt päätelmät. 3. Pöytäkirjassa on myös oltava luettelo kokoukseen osallistuneista yhteisneuvoston jäsenistä tai heidän edustajistaan. 4. Pöytäkirja annetaan yhteisneuvoston hyväksyttäväksi sen seuraavassa kokouksessa. Osapuolet voivat hyväksyä sen myös kirjallisesti. Sihteerit allekirjoittavat hyväksytyn pöytäkirjan kaksi alkuperäistä kappaletta, jotka osapuolet arkistoivat. Jäljennös pöytäkirjasta toimitetaan kullekin 7 artiklassa tarkoitetulle vastaanottajalle. 10 artikla Päätökset ja suositukset 1. Yhteisneuvosto tekee päätökset ja antaa suositukset osapuolten yhteisellä suostumuksella. Kokousten välisenä aikana yhteisneuvosto voi tehdä päätöksiä tai antaa suosituksia kirjallista menettelyä noudattaen, jos osapuolet niin sopivat. Kirjallinen menettely tarkoittaa osapuolten suostumuksella toimivien sihteerien välistä noottien vaihtoa. 2. Sopimuksen 47 artiklassa tarkoitetut yhteisneuvoston päätökset ja suositukset otsikoidaan sanoilla "päätös" tai "suositus", jota seuraa järjestysnumero, niiden tekemis- tai antamispäivä ja kuvaus niiden aiheesta. 3. Kumpikin sihteeri todistaa oikeaksi yhteisneuvoston päätökset ja suositukset, ja kummankin osapuolen valtuuskunnan johtaja allekirjoittaa niiden kaksi alkuperäiskappaletta. 4. Päätökset ja suositukset toimitetaan kullekin 7 artiklassa tarkoitetulle vastaanottajalle yhteisneuvoston asiakirjoina. 11 artikla Julkisuus 1. Ellei toisin päätetä, yhteisneuvoston kokoukset eivät ole julkisia. 2. Kumpikin osapuoli voi päättää yhteisneuvoston päätösten ja suositusten julkaisemisesta omassa virallisessa lehdessään. 12 artikla Viralliset kielet 1. Osapuolten viralliset kielet ovat yhteisneuvoston virallisia kieliä. 2. Jollei toisin päätetä, yhteisneuvosto käsittelee asioita ja tekee päätöksensä yleensä virallisilla kielillä laadittujen asiakirjojen ja ehdotusten perusteella. 13 artikla Kustannukset 1. Meksikon yhdysvallat ja Euroopan yhteisö vastaavat kumpikin yhteisneuvoston kokouksiin osallistumisestaan aiheutuvista kustannuksista sekä henkilöstö-, matka- ja oleskelukulujen että posti- ja televiestintäkulujen osalta. 2. Kokoukset järjestävä osapuoli vastaa kokousten järjestämis- ja tulkkaus- sekä asiakirjojen käännös- ja kopiointikustannuksista. 14 artikla Sekakomitea 1. Perustetaan sopimuksen 48 artiklan mukaisesti sekakomitea, jonka tehtävänä on avustaa yhteisneuvostoa sen tehtävien hoitamisessa. 2. Sekakomitea muodostuu Euroopan unionin neuvoston jäsenten, Euroopan komission ja Meksikon hallituksen yleensä korkean virkamiestason edustajista, ottaen huomioon sopimuksen 48 artiklan, yhteisneuvoston päätöksen N:o 2/2000 48 artiklan ja päätöksen N:o 2/2001 44 artiklan. 3. Sekakomitea valmistelee yhteisneuvoston kokoukset ja niissä käsiteltävät asiat, valvoo tarvittaessa yhteisneuvoston päätösten ja suositusten täytäntöönpanoa sekä yleisesti sopimuksen moitteetonta toimintaa. Se käsittelee yhteisneuvoston sille siirtämiä asioita ja muita kysymyksiä, jotka voivat tulla esille sopimuksen päivittäisen täytäntöönpanon yhteydessä. Komitea tekee päätös- ja/tai suositusehdotuksia yhteisneuvoston hyväksyttäviksi. 4. Sekakomitean työjärjestys on tämän työjärjestyksen lisäyksenä. Lisäys SEKAKOMITEAN TYÖJÄRJESTYS 1 artikla Puheenjohtajuus Sekakomitean kokousten puheenjohtajana on vuorotellen Euroopan komission edustaja ja Meksikon pysyvä edustaja Euroopan unionissa tai Meksikon hallituksen nimeämä korkean tason virkamies, jollei yhteisneuvoston päätöksen N:o 2/2000 48 artiklasta ja päätöksen N:o 2/2001 44 artiklasta muuta johdu. 2 artikla Kokoukset Sekakomitea kokoontuu kerran vuodessa tai osapuolten yhteisellä suostumuksella tarpeen vaatiessa. Sekakomitean sihteerit kutsuvat yhdessä koolle kokoukset, jotka pidetään vuorotellen Brysselissä ja Meksikossa osapuolten sopimana ajankohtana. 3 artikla Valtuuskunnat Ennen kutakin kokousta sekakomitean puheenjohtajalle on ilmoitettava kummankin osapuolen valtuuskunnan aiottu kokoonpano ja sen johtaja. 4 artikla Sihteeristö 1. Euroopan yhteisöjen komission virkamies ja Meksikon hallituksen virkamies toimivat yhdessä sekakomitean sihteereinä yhteisneuvoston päätöksen N:o 2/2000 48 artiklan ja päätöksen N:o 2/2001 44 artiklan mukaisesti. 2. Sekakomitean puheenjohtajalle osoitettu ja hänen lähettämänsä tässä työjärjestyksessä tarkoitettu kirjeenvaihto toimitetaan sekakomitean sihteereille, yhteisneuvoston sihteereille ja puheenjohtajalle sekä tarvittaessa sekakomitean jäsenille. 5 artikla Julkisuus Ellei toisin päätetä, sekakomitean kokoukset eivät ole julkisia. 6 artikla Kokousten asialista 1. Sekakomitean sihteerit laativat kutakin kokousta varten alustavan asialistan. Se lähetetään yhteisneuvoston puheenjohtajalle ja sihteereille sekä sekakomitean jäsenille viimeistään 15 päivää ennen kokousta. Alustavalla asialistalla ovat asiakohdat, joiden asialistalle ottamista koskevan pyynnön puheenjohtaja on saanut viimeistään 21 päivää ennen kokouksen alkamista kuitenkin niin, ettei asiakohtia oteta alustavalle asialistalle, ellei niitä koskevia asiakirjoja ole toimitettu sihteereille viimeistään asialistan lähettämispäivänä. Sekakomitea hyväksyy asialistan kunkin kokouksen alussa. Muu kuin alustavalla asialistalla oleva asiakohta voidaan ottaa asialistalle osapuolten suostumuksella. 2. Osapuolten suostumuksella voidaan 1 kohdassa asetettuja määräaikoja lyhentää erityistapauksissa esille tulevien vaatimusten huomioon ottamiseksi. 7 artikla Pöytäkirja Kustakin kokouksesta laaditaan pöytäkirja, joka perustuu puheenjohtajan yhteenvetoon sekakomitean tekemistä päätelmistä. Sekakomitean hyväksyttyä pöytäkirjan puheenjohtaja ja sihteerit allekirjoittavat sen, ja kumpikin osapuoli arkistoi pöytäkirjan. Jäljennös pöytäkirjasta lähetetään yhteisneuvoston puheenjohtajalle ja sihteereille sekä sekakomitean jäsenille. 8 artikla Päätökset ja suositukset 1. Jos sekakomitealla on valtuudet tehdä päätöksiä ja antaa suosituksia sopimuksen 48 artiklan 2 kohdan mukaisesti, nämä asiakirjat otsikoidaan sanoilla "päätös" tai "suositus", jota seuraa järjestysnumero, niiden tekemis- tai antamispäivä ja kuvaus niiden aiheesta. 2. Kun sekakomitea tekee päätöksen tai antaa suosituksen, sovelletaan yhteisneuvoston työjärjestyksen 10-12 artiklaa soveltuvin osin. 3. Yhteisneuvoston päätökset ja suositukset toimitetaan kullekin 4 artiklan 2 kohdassa mainitulle vastaanottajalle. 9 artikla Kustannukset 1. Meksikon yhdysvallat ja Euroopan yhteisö vastaavat kumpikin sekakomitean kokouksiin osallistumisestaan aiheutuvista kustannuksista sekä henkilöstö-, matka- ja oleskelukulujen että posti- ja televiestintäkulujen osalta. 2. Kokoukset järjestävä osapuoli vastaa kokousten järjestämis- ja tulkkaus- sekä asiakirjojen käännös- ja kopiointikustannuksista.